SK Úradný vestník Európskej únie C 375/2

Vyhlásenia týkajúce sa nariadenia Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde a ktorým sa zrušuje nariadenie Rady (ES) č. 1083/2006 (1)

2013/C 375/02

Vyhlásenie Komisie k článku 123 odsek 5

Účelom tohto ustanovenia je zabezpečiť, aby sa zaručila skutočná nezávislosť orgánov auditu, ak rozsah operačného programu predstavuje väčšie riziko, bez toho, aby sa spochybnili organizačné postupy uvedených orgánov auditu, v prípade ktorých skúsenosti z programového obdobia 2007 – 2013 preukazujú ich skutočnú nezávislosť a spoľahlivosť.

Komisia sa bude aktívne usilovať o uplatnenie ustanovení článku 73 ods. 3 nariadenia Rady (ES) č. 1083/2006 a článku 73 ods. 3 nariadenia Rady č. 1198/2006, aby v prípadoch, keď bude môcť skonštatovať, že sú splnené kritériá, mohla čo najskôr, do konca roka 2013, informovať členské štáty, že sa v zásade môže spoľahnúť na stanovisko orgánu auditu.

Vyhlásenie Komisie k článku 22

1. Komisia sa domnieva, že hlavným účelom výkonnostného rámca je stimulovať účinnú realizáciu programov s cieľom dosiahnuť plánované výsledky, a že opatrenia v odsekoch 6 a 7 by sa mali uplatňovať s náležitým ohľadom na tento účel.

2. V prípadoch, keď Komisia podľa odseku 6 pozastavila celú priebežnú platbu pre danú prioritu alebo jej časť, môže členský štát naďalej podávať žiadosti o platbu v súvislosti s prioritou, aby sa predišlo zrušeniu záväzku pre program podľa článku 86.

3. Komisia potvrdzuje, že bude uplatňovať ustanovenia článku 22 ods. 7 tak, že nedôjde k dvojitej strate prostriedkov v súvislosti s nesplnením cieľov, ktoré sa spája s nedostatočnou absorpciou prostriedkov v rámci priority. V prípade, keď sa časť záväzkov pre program zrušila následkom uplatnenia článkov 86 až 88 a z toho vyplynulo zníženie sumy podpory určenej pre prioritu, alebo v prípade, keď na konci programového obdobia dôjde k nevyčerpaniu sumy pridelenej pre prioritu, sa príslušné ciele stanovené vo výkonnostnom rámci upravia pomerným spôsobom na účely uplatňovania článku 22 ods. 7.

Vyhlásenie Komisie v súvislosti s kompromisným znením o ukazovateľoch

Komisia potvrdzuje, že dokumenty o usmerneniach týkajúce sa spoločných ukazovateľov pre EFRR, ESF, Kohézny fond a Európsku územnú spoluprácu dokončí po porade s príslušnými sieťami hodnotenia zahŕňajúcimi vnútroštátnych odborníkov v oblasti hodnotenia do troch mesiacov od prijatia nariadení. Uvedené dokumenty o usmerneniach budú obsahovať vymedzenie každého spoločného ukazovateľa a metodiky zberu a oznamovania údajov o spoločných ukazovateľoch.

Spoločné vyhlásenie Rady a Komisie k článku 145 ods. 7

Rada a Komisia potvrdzujú, že na účely článku 145 ods. 7 nariadenia o spoločných ustanoveniach zahŕňa odkaz na pojem „uplatniteľné právo“ v súvislosti s posudzovaním závažných nedostatkov účinného fungovania systémov riadenia a kontroly interpretácie tohto práva zo strany Súdneho dvora Európskej únie, Všeobecného dvora Európskej únie alebo Komisie (vrátane vysvetľujúcich poznámok Komisie) platné v čase, keď sa Komisii predložili príslušné vyhlásenia o riadení, výročné správy o kontrolách a audítorské stanoviská.

Vyhlásenie Komisie k rozdeleniu operácií na fázy v rámci operačných programov politiky súdržnosti z programového obdobia 2007 – 2013 v programovom období 2014 – 2020

Podľa všeobecnej zásady musia členské štáty zabezpečiť, aby všetky operácie fungovali, t. j. aby boli dokončené a aby sa využívali, do lehoty na predloženie dokumentov o ukončení, aby sa mohli súvisiace výdavky vyhlásiť za oprávnené. Je potrebné pripomenúť, že každá operácia by sa mala vybrať a vykonávať s cieľom prispieť k dosiahnutiu cieľov konkrétneho programu a prioritnej osi.

Členské štáty sú zodpovedné za vymedzenie každej operácie vrátane jej rozsahu, cieľov a výstupov. Tým sa členským štátom poskytne flexibilita potrebná na výber podporných operácií, ktoré budú fungovať do konca programového obdobia.

Vo výnimočných prípadoch a za riadne odôvodnených okolností môže byť potrebné, aby členské štáty upravili vybranú operáciu, ktorú nemožno dokončiť do konca obdobia, a to tak, že sa jej vykonávanie rozdelí na fázy do dvoch programových období. Komisia potvrdzuje, že táto flexibilita existuje za určitých podmienok stanovených na účely ukončenia programu [usmernenia o ukončení operačných programov prijaté na pomoc z Európskeho fondu regionálneho rozvoja, Európskeho sociálneho fondu a Kohézneho fondu (2007 – 2013)]. V takomto prípade uvedené dve fázy predstavujú oddelené operácie, z ktorých každá sa vykonáva podľa pravidiel vzťahujúcich sa na príslušné programové obdobia, hoci všeobecný cieľ, ktorý sa má dosiahnuť po realizácii oboch fáz, aby sa zabezpečilo fungovanie operácie, by mal byť stanovený pre každú fázu zvlášť.

Komisia môže okrem toho schváliť rozdelenie operácií do viacerých fáz pri veľkých projektoch, v prípade ktorých sa očakáva dlhšie obdobie realizácie ako je programové obdobie uvedené buď v rozhodnutí o schválení veľkého projektu alebo v následnej zmene tohto rozhodnutia.

Vyhlásenie Komisie v súvislosti s článkom 127 o neštatistických metódach výberu vzoriek

Komisia uvádza, že v súvislosti s otázkou neštatistických metód výberu vzoriek sa v článku 127 ods. 1 stanovuje, že takáto vzorka sa musí vzťahovať aspoň na 5 % operácií, v prípade ktorých boli výdavky oznámené Komisii počas účtovného obdobia, a 10 % výdavkov, ktoré boli Komisii oznámené počas účtovného obdobia. Komisia ďalej uvádza, že podľa jej pokynov o metódach výberu vzoriek pre orgány auditu na programové obdobie 2007 – 2013 by veľkosť vzoriek v prípade neštatistického výberu vzoriek nemala byť vo všeobecnosti menšia ako 10 % súboru operácií. Komisia sa nazdáva, že možnosť zmenšenia veľkosti vzorky operácií na 5 % predstavuje riziko, že vzorka nebude dostatočne reprezentatívna a v dôsledku toho oslabí vierohodnosť auditu.

Vyhlásenie Komisie k paušálnym sadzbám

Komisia berie do úvahy, že členské štáty majú veľký záujem o to, aby sa čo najskôr podľa článku 61 ods. 3 nariadenia o spoločných ustanoveniach stanovili paušálne percentuálne sadzby príjmov pre odvetvia a pododvetvia v rámci oblasti IKT, výskumu, vývoja a inovácií a energetickej efektívnosti. Zavedenie paušálnych sadzieb si vyžaduje spoľahlivé a reprezentatívne historické údaje, aby sa zabezpečil pevný základ pre paušálnu sadzbu a minimalizovali riziká nadmerného financovania. Komisia následne pripraví výberové konanie na vypracovanie štúdie zameranej na zber a analýzu potrebných údajov v celej EÚ, bez toho, aby čakala na prijatie balíka právnych predpisov, a uvedenú štúdiu naplánuje a bude ju riadiť, a vyvodí závery z jej výsledkov, aby mohla čo najskôr, najneskôr však do 30. júna 2015, prijať delegovaný akt, ktorým sa stanovia paušálne sadzby pre uvedené odvetvia a pododvetvia.

Vyhlásenie Európskej komisie k článku 23

Komisia potvrdzuje, že najneskôr do 6 mesiacov od nadobudnutia účinnosti nariadenia o spoločných ustanoveniach vydá usmernenia vo forme oznámenia, v ktorých vysvetlí, ako si predstavuje uplatňovanie ustanovení článku 23 nariadenia o spoločných ustanoveniach o opatreniach na podporu účinnosti štrukturálnych a investičných fondov s dobrým hospodárskym riadením.“ Usmernenia sa vzťahujú najmä na tieto prvky:

— v súvislosti s odsekom 1 pojem „preskúmanie“ a typy „zmien“ dohôd o partnerstve a programov, ktoré môže Komisia žiadať, ako aj objasnenie, čo môže „účinné opatrenie“ predstavovať na účely odseku 6;

— vo vzťahu k odseku 6 informácie o okolnostiach, ktoré môžu viesť k pozastaveniu platieb, vrátane kritérií, ktoré môžu byť relevantné pre určovanie programov, ktoré by sa mohli pozastaviť, alebo pri určovaní úrovne pozastavenia platieb.

Vyhlásenie Komisie k zmene dohôd o partnerstve a programov v súvislosti s článkom 23

Komisia sa nazdáva, že bez ohľadu na ustanovenia článku 23 ods. 4 a ods. 5 môže v prípade potreby vyjadriť pripomienky k návrhom zmien dohôd o partnerstve a programov predložených členskými štátmi podľa článku 23 ods. 4, najmä ak nie sú konzistentné s predchádzajúcimi odpoveďami, ktoré predložili uvedené členské štáty podľa článku 23 ods. 3 a v každom prípade na základe článkov 16 a 30. Komisia sa domnieva, že trojmesačná lehota na prijatie rozhodnutia, ktorým sa schvaľujú zmeny dohody o partnerstve a príslušné programy podľa článku 23 ods. 5 plynie od predloženia návrhov podľa odseku 4 za predpokladu, že sa v nich náležite zohľadňujú všetky pripomienky Komisie.

Vyhlásenie Komisie o vplyve dohody, ktorú dosiahli spoluzákonodarcovia, na výkonnostnú rezervu a na úrovne zálohových platieb, pokiaľ ide o stropy platieb

Komisia sa domnieva, že dodatočné platobné prostriedky, ktoré môžu byť potrebné v rokoch 2014 – 2020 v dôsledku zavedených zmien týkajúcich sa výkonnostnej rezervy a zálohových platieb, zostávajú obmedzené.

Dôsledky by sa mali zvládnuť, pokiaľ sa bude rešpektovať návrh nariadenia o viacročnom finančnom rámci.

Ročné výkyvy v celkovej úrovni platieb vrátane výkyvov vytvorených uvedenými zmenami bude možné zvládnuť využitím celkového rozpätia pre platby a osobitné nástroje dohodnuté v návrhu nariadenia o viacročnom finančnom rámci.

Komisia bude situáciu podrobne sledovať a svoje hodnotenie predloží ako súčasť priebežného hodnotenia.

Vyhlásenie Európskeho parlamentu, pokiaľ ide o uplatňovanie článku 5

Európsky parlament berie na vedomie informáciu, ktorá mu bola poskytnutá 19. decembra 2012 predsedníctvom po diskusii COREPER, kde členské štáty tvrdili, že majú v úmysle vziať do úvahy pri prípravnej fáze programovania, pokiaľ je to možné, zásady návrhu nariadenia o spoločných ustanoveniach týkajúcich sa európskych štrukturálnych a investičných fondov v znení návrhu nariadenia v čase postúpenia tejto informácie, pokiaľ ide o strategický programovací blok vrátane ducha a obsahu zásady partnerstva ustanovených v článku 5.

(1) Ú. v. EÚ L 347, 20.12.2013, s. 320.